钦定古今图书集成/明伦汇编/家范典/第094卷 > 春秋四传 > 《卫人来媵》
## 钦定古今图书集成/明伦汇编/家范典/第094卷 > 春秋四传 > 《卫人来媵》

《春秋·成公八年》：“冬，卫人来媵。”

《左传》：“卫人来媵共姬，礼也。凡诸侯嫁女，同姓媵之，异
姓则否。”

《公羊传》：“媵不书，此何以书？录伯姬也。”

《穀梁传》：“媵，浅事也，不志，此其志何也？以伯姬之不得
其所，故尽其事也。”

《胡传》“媵者何？诸侯有三归：嫡夫人行则侄娣从，二国
来媵，亦以侄娣从。”凡一娶九女，所以广继嗣。三国来
媵，非礼也。夫以礼制欲则治，以欲败礼则乱。而诸侯
一娶十有二女，则是以欲败礼矣。备书三国，以明逾
制，为后戒也。

〈大全〉程子曰：“媵，小事不书。伯姬之嫁，诸侯皆来媵之，故书，以见其一。女子之贤，尚闻于诸侯，况君子乎？”《白虎通》：“天子娶十二女，法天有十二月。”茅堂胡氏曰：“《左传》诸侯嫁女，同姓媵之，异姓则否。啖子非之，云：‘直讥三国来媵，非礼，岂为异姓乎？盖诸侯一娶九女，而三国来媵，则是十二女也。媵同时，故经备书之，以著其失礼’”，不为异姓与同姓。